Document ID: 32009R0790

KOMISJONI MÄÄRUS (EÜ) nr 790/2009,
10. august 2009,
millega muudetakse tehnika ja teaduse arenguga kohandamiseks Euroopa Parlamendi ja nõukogu määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006, (1) eelkõige selle artiklit 53,
ning arvestades järgmist:
(1)
Määruse (EÜ) nr 1272/2008 VI lisa 3. osas on esitatud kaks ohtlike ainete ühtse klassifikatsiooni ja märgistuse loendit. Tabelis 3.1 on ohtlike ainete ühtse klassifikatsiooni ja märgistuse loend, mis põhineb määruse (EÜ) nr 1272/2008 I lisa 2.-5. osas sätestatud kriteeriumidel. Tabelis 3.2 on ohtlike ainete ühtse klassifikatsiooni ja märgistuse loend, mis põhineb nõukogu 27. juuni 1967. aasta direktiivi nr 67/548/EMÜ (ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta) (2) VI lisas sätestatud kriteeriumidel. Kõnealust kahte nimekirja on vaja muuta, et lisada selliste ainete ajakohastatud klassifikatsioon, mille puhul ühtne klassifitseerimine juba kehtib, ning ka uute ainete ühtne klassifikatsioon. Lisaks on vaja välja jätta kanded teatavate ainete kohta.
(2)
Määruse (EÜ) nr 1272/2008 VI lisa on vaja muuta, et kajastada hiljuti vastu võetud direktiivi 67/548/EMÜ I lisa käsitlevaid muudatusi, mis on kehtestatud komisjoni 21. augusti 2008. aasta direktiiviga 2008/58/EÜ, millega muudetakse kolmekümnendat korda tehnilise arenguga kohandamise eesmärgil nõukogu direktiivi 67/548/EMÜ, (3) ja komisjoni 15. jaanuari 2009. aasta direktiiviga 2009/2/EÜ, millega muudetakse kolmekümne esimest korda tehnilise arenguga kohandamise eesmärgil nõukogu direktiivi 67/548/EMÜ (4). Kõnealuseid meetmeid käsitatakse tehnika ja teaduse arenguga kohandamisena määruse (EÜ) nr 1272/2008 artikli 53 tähenduses.
(3)
Määruse (EÜ) nr 1272/2008 põhjenduses 53 rõhutatakse asjaolu, et tuleks täielikult arvesse võtta direktiivi 67/548/EMÜ põhjal tehtud tööd ja omandatud kogemusi, sealhulgas teatavate kõnealuse direktiivi I lisas loetletud ainete klassifiktsiooni ja märgistust.
(4)
Määruse (EÜ) nr 1272/2008 VI lisa 3. osas sätestatud ühtset klassifikatsiooni (muudetud käesoleva määrusega) ei tuleks kohaldada viivitamata, kuna on vaja teatud ajavahemikku, et ettevõtjad saaksid ainete ja segude märgistamist ja pakendamist kohandada uue klassifikatsiooniga. Lisaks sellele on vaja teatud ajavahemikku, et ettevõtjad saaksid täita uuest ühtlustatud klassifikatsioonist tulenevaid registreerimiskohustusi ainete puhul, mis on liigitatud 1A või 1B kategooria (tabel 3.1) või 1. ja 2. kategooria (tabel 3.2) kantserogeenideks, mutageenideks või reproduktiivtoksilisteks aineteks, või selliste ainete puhul, mis on väga mürgised veeorganismidele ning mis võivad avaldada pikaajalist veekeskkonda kahjustavat toimet, ning täita eelkõige neid kohustusi, mis on sätestatud Euroopa Parlamendi ja nõukogu 18. detsembri 2006. aasta määruses (EÜ) nr 1907/2006, mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaaliamet ning muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93, komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ (5).
(5)
Käesolevas määruses käsitletud selliste ainete puhul, mida on ajakohastatud või mis on lisatud määruse (EÜ) nr 1272/2008 VI lisa 3. osasse, on samuti asjakohane, et kohustus klassifitseerida aineid vastavalt määruse (EÜ) nr 1272/2008 VI lisa 3. osas sätestatud ühtsele klassifikatsioonile (muudetud käesoleva määrusega) peaks kokku langema määruse (EÜ) nr 1907/2006 artiklis 23 sätestatud kuupäevaga ning seepärast tuleks käesolevat määrust kohaldada 1. detsembrist 2010.
(6)
Tarnijatel peaks olema võimalus kohaldada määruse (EÜ) nr 1272/2008 VI lisa 3. osas sätestatud ühtset klassifikatsiooni (muudetud käesoleva määrusega) ning kohandada märgistamist ja pakendamist vastavalt alates 1. detsembrist 2010, nagu on ette nähtud määrusega (EÜ) nr 1272/2008.
(7)
Kuna direktiivi 2009/2/EÜ avaldatud versioonis on ekslikult kanne nr 607-674-00-0 (hargahelaga C10-alküülbensoaadid), on asjakohane see trükiviga parandada ning kõnealune kanne määruse (EÜ) nr 1272/2008 VI lisast välja jätta.
(8)
Käesoleva määrusega ettenähtud meetmed on kooskõlas määruse (EÜ) nr 1907/2006 artikli 133 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1272/2008 VI lisa 3. osa muudetakse järgmiselt:
1)
tabelit 3.1 muudetakse järgmiselt:
a)
I lisas esitatud kannetele vastavad kanded asendatakse kõnealuse lisa kannetega;
b)
II lisas esitatud kanded lisatakse vastavalt tabelis 3.1 esitatud kannete järjekorrale;
c)
III lisas esitatud kanded jäetakse tabelist 3.1 välja;
2)
tabelit 3.2 muudetakse järgmiselt:
a)
IV lisas esitatud kannetele vastavad kanded asendatakse kõnealuse lisa kannetega;
b)
V lisas esitatud kanded lisatakse vastavalt tabelis 3.2 esitatud kannete järjekorrale;
c)
III lisas esitatud kanded jäetakse tabelist 3.2 välja.
Artikkel 2
1. Käesolev määrus jõustub kahekümnendal päeval pärast selle avaldamist Euroopa Liidu Teatajas.
2. Artiklit 1 kohaldatakse alates 1. detsembrist 2010.
3. Määruse (EÜ) nr 1272/2008 VI lisa 3. osas sätestatud ühtset klassifikatsiooni (muudetud käesoleva määrusega) võib kohaldada enne 1. detsembrit 2010.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 10. august 2009.

Labels: 12
7
3
20